יום הכיפורים בבית המקדש
סדר העבודה בטבלה

| בגדים | מקום | זמן | עבודת הכהן הגדול |
| --- | --- | --- | --- |
| בגדי עצמו | לשכת פלהדרין | שבוע קודם יום הכיפורים | מפרישים את הכהן הגדול ללשכה ומלמדים אותו את סדר העבודה. |
| בגדי עצמו | בית המקדש | משך השבוע שלפני יום הכיפורים | עובד עבודות מסוימות במקדש, על מנת להתרגל בהן |
| בגדי עצמו | שער המזרח | ערב יום הכיפורים | מעבירים לפניו את כל הבהמות שבהן נעשית העבודה. |
| בגדי עצמו | לשכת בית אבטינס | ערב יום הכיפורים | משביעים אותו שיקטיר כהלכה את הקטורת בקודש הקדשים (אחרי וידוי שני למחרת). |
| בגדי עצמו | מזבח העולה | חצות ליל יום הכיפורים | לדעת בעל המאור, היה כהן גדול תורם את הדשן. רוב הראשונים סוברים שעבודה זו נעשתה על ידי כהן שנבחר בפיס. |
| בגדי עצמו | לשכת בית אבטינס | ליל יום הכיפורים | לומד עד הבוקר. |
| בגדי עצמו | בית הטבילה שמעל שער המים | עלות השחר | טובל טבילה ראשונה. |
| בגדי זהב | בית המטבחיים |  | שוחט את התמיד וזורק את הדם על המזבח (הכהנים מנתחים את האיברים ומניחים אותם על הכבש). |
| בגדי זהב | ההיכל |  | מיטיב חמישה נרות במנורת שבעת הקנים. |
| בגדי זהב | ההיכל |  | מקטיר את הקטורת על מזבח הזהב. |
| בגדי זהב | ההיכל |  | מיטיב את שני הנרות הנוספים במנורה. |
| בגדי זהב | מזבח העולה |  | מעלה את איברי קורבן התמיד מהכבש ומקטיר אותם על המזבח. |
| בגדי זהב | מעלות האולם |  | מברך ברכת כהנים עם שאר הכהנים. |
| בגדי זהב | מזבח העולה |  | מקריב את המנחות ומנסך את היין. שוחט ומקריב את מוספי החג. |
| בגדי זהב | גג לשכת הפרווה |  | טובל טבילה שנייה ומחליף את בגדי הזהב לבגדי לבן. |
| בגדי לבן | בין האולם ולמזבח |  | מתוודה וידוי ראשון על הפר – על עצמו. |
| בגדי לבן | מזרח העזרה |  | מגריל על שני השעירים וקובע על ידי הגורל שעיר אחד לה' ואחד לעזאזל. |
| בגדי לבן | בין האולם ולמזבח |  | מתוודה וידוי שני על הפר – על כל בית הכהונה. |
| בגדי לבן | בין האולם ולמזבח |  | שוחט את הפר, נותן את הדם לכלי ומעביר את הכלי לאחר כדי שימרס בו ברובד רביעי של היכל. |
| בגדי לבן | מזבח העולה |  | מקבל מחתה, עולה למזבח וחותה גחלים לוחשות מהפנימיות, ומניחה על הרובד הרביעי שבעזרה. |
| בגדי לבן | העזרה |  | מקבל כף ריקה ומחתה מלאה קטורת. מעביר מלוא חפניו קטורת מהמחתה אל הכף. |
| בגדי לבן | קודש הקדשים |  | נכנס עם מחתת הגחלים בימינו וכף הקטורת בשמאלו, מניח את המחתה בין בדי הארון (ובבית שני על אבן השתייה), ומקטיר את הקטורת בתוך קודש הקדשים. ביציאתו החוצה בסמוך לפרוכת אומר תפילה קצרה. |
| בגדי לבן | רובד רביעי של היכל |  | לוקח את דם הפר ממי שהיה ממרס בו, ונכנס לקודש הקדשים. |
| בגדי לבן | קודש הקדשים |  | מזה מדם הפר בין בדי הארון לכיוון הכפורת. |
| בגדי לבן | צפון למזבח |  | מניח את דם הפר על כן של זהב בהיכל והולך לצפון המזבח, מקבל את השעיר לה', שוחטו ונותן את דמו לתוך מזרק ולוקח את הדם לקודש הקדשים. |
| בגדי לבן | קודש הקדשים |  | מזה מדם השעיר בין בדי הארון לכיון הכפורת. |
| בגדי לבן | ההיכל |  | מניח את דם השעיר על כן הזהב השני. מזה מדם הפר לכיוון הפרוכת. מזה מדם השעיר לכיוון הפרוכת. לבסוף מערב את הדמים זה בזה. |
| בגדי לבן | מזבח הקטורת |  | מזה מדם התערובת על ארבע קרנות המזבח. מזיז את הגחלים שעל גג המזבח לצדדים ומזה שבע הזאות על גגו. את שיירי הדם שופך על יסוד מערבי של מזבח העולה. |
| בגדי לבן | דרום העזרה |  | מתוודה וידוי שלישי על עם ישראל, על השעיר הנשלח לעזאזל. משם שולחים את השעיר לעזאזל. |
| בגדי לבן | סמוך למזבח |  | מפריד את אמורי הפר והשעיר שנשחטו, ומייעד אותם להקטרה על המזבח לאחר שיודיעוהו ששעיר הגיע לעזאזל, שולח את שאר הבשר לשריפה במקום שפך הדשן מחוץ לעיר לאחר שיקלעום כהנים במקלעות. |
| בגדי לבן | עזרת הנשים |  | קורא בתורה (לאחר שהשעיר הגיע לעזאזל). |
| בגדי לבן | גג לשכת הפרווה |  | טובל טבילה שלישית ומחליף את הבגדים לבגדי זהב. |
| בגדי זהב | מזבח העולה | בין הערביים | מקריב שעיר, שני אילים, אמורי הפר והשעיר, ותמיד של בין הערביים. |
| בגדי זהב | גג לשכת הפרווה |  | טובל טבילה רביעית ומחליף את הבגדים לבגדי לבן. |
| בגדי לבן | קודש הקדשים |  | נכנס להוציא את המחתה ואת כף הקטורת. |
| בגדי לבן | גג לשכת הפרווה |  | טובל טבילה חמישית ומחליף את הבגדים לבגדי זהב. |
| בגדי זהב | ההיכל |  | מקטיר את הקטורת במזבח הזהב. |
| בגדי זהב | ההיכל |  | מדליק את הנרות במנורת שבעת הקנים. |
| בגדי זהב | מזבח העולה |  | מקריב את מנחת התמיד ומותר מנחת חביתין ומנסך את היין. |
| בגדי זהב | גג לשכת הפרווה |  | מקדש ידיו ורגליו בפעם העשירית והאחרונה, פושט את בגדי הזהב ולובש את בגדיו שלו. |
| בגדי עצמו | מחוץ למקדש | צאת הכוכבים | הולך לביתו תוך שמלווים אותו לביתו קהל רב. |